P. Hrušovský, predseda NR SR: (2004-01-21):
Pán poslanec Ondriaš, ak zistíte, že v súvislosti so vstupom Slovenskej republiky do Severoatlantickej aliancie je potrebné upraviť ktorýkoľvek článok Ústavy Slovenskej republiky, ja som pripravený a myslím, že nielen ja, ale aj všetci poslanci tejto Národnej rady, rešpektovať túto zmenu, ktorú by sme mali premietnuť do zmeny ústavy. Zatiaľ však takýto návrh v priebehu diskusie, ktorá trvala naozaj minimálne pol roka a ktorej sa zúčastňoval aj váš poslanec, poslanec vášho poslaneckého klubu, pán poslanec, predseda klubu, ako sa volá, Hopta, nikdy nevzniesol takúto požiadavku, ktorú by bolo treba do novely ústavy premietnuť nejakou zmenou. Panie poslankyne, páni poslanci, ak si myslíte, že ma motivovalo k tomuto návrhu niečo, čo by znamenalo vyprovokovať nejaké nedorozumenie medzi vládou Slovenskej republiky a Národnou radou, tak sa mýlite. Týmto návrhom chcem len zachovať súčasný ústavne platný systém Slovenskej republiky, ktorý je založený na princípe parlamentnej demokracie. Po plnoprávnom členstve Slovenskej republiky v Európskej únii budeme svedkami toho, že namiesto nás budú prijímať všeobecne záväzné právne predpisy, ktoré sa stanú súčasťou slovenského právneho poriadku nie poslanci Národnej rady Slovenskej republiky, ale ministri za vládu, nielen poslanci Národnej rady, ale aj ministri za vládu Slovenskej republiky v príslušných orgánoch Európskej únie, na prvom mieste v Rade ministrov. Návrh, ktorý predkladám s ďalšou skupinou poslancov, naozaj chce výnimočným spôsobom zabezpečiť našu zvrchovanosť, naše výnimočné ústavné postavenie ako ústavných činiteľov vplývať na tento legislatívny proces v štádiu, kedy ho ešte vieme ovplyvniť! Nebojme sa obligatórnosti postavenia tohto výboru vo vzťahu k odporúčaniam, respektívne vo vzťahu k našim ministrom. Nebuďme akosi...  Už teraz tu zazneli, či Národná rada má pripravený odborný servis, či máme pripravené finančné prostriedky, pán poslanec Miššík spochybnil, že aj keď je vyjadrené v návrhu, že si nevyžiada finančné nároky, že predsa len bude Národná rada musieť, áno, my sme na to pripravení a ja začnem v priebehu budúceho týždňa viesť rokovania so všetkými parlamentnými politickými stranami o tom, ako by malo vyzerať zriadenie tohto budúceho výboru pre európske záležitosti. Vôbec nesúhlasím s tým, aby sme na pôde tohto výboru viedli nejaké opozično-koaličné súboje. Tu je vyšší princíp, ktorý by mal tento výbor sledovať pri svojom rokovaní, a ja si veľmi želám a chcem vyzvať všetky parlamentné poslanecké kluby, aby do tohto výboru nenominovali svojich politických predstaviteľov na prvom mieste, ale svojich odborníkov, pretože to bude agenda, ktorá bude prekračovať rámec zákonodarstva Slovenskej republiky. Ak niečo v tejto chvíli cítim ako zodpovedné sám pred sebou ako predseda Národnej rady, je chrániť zvrchovanosť a postavenie najvyššieho zákonodarného a ústavného orgánu, Národnej rady Slovenskej republiky ako výnimočného a jediného, ktorý môže vplývať na legislatívne prostredie a na zákonodarný proces v tomto štáte. Tu si uvedomme jednu vec, že ak sa nepokúsime - a to je výzva pre nás pre všetkých -, tento princíp zakotviť v ústave, tak sa dobrovoľne vzdávame tejto výnimočnej právomoci, ktorú dnes z ústavy máme. Ak ju nebudeme takto vedieť presadiť, tak potom budeme svedkami toho, že ministri vlády Slovenskej republiky budú v sebe kumulovať nielen výkonnú moc, ale aj zákonodarnú moc. Tak potom možno nastane znovu ústavný konflikt, ktorý môže skončiť až na ústavnom súde, či je tento princíp naozaj v súlade s Ústavou Slovenskej republiky. O toto mi, panie poslankyne, páni poslanci, ide. Nebojme sa toho, buďme sebavedomí poslanci a ja si myslím, že dokážeme nájsť v sebe dostatok zodpovednosti za to, že aj v prípade, ak tento návrh novely ústavy bude schválený v takejto podobe, že sa s touto vážnou, ale aj zodpovednou úlohou, ktorá nás čaká, dokážeme profesionálne a zodpovedne vysporiadať na úrovni Národnej rady Slovenskej republiky. Ďakujem vám pekne. (Potlesk.)